เร่งศึกษาไซเบอร์อินชัวรันส์
ประกันภัยรอจังหวะ ขายเบี้ยไซเบอร์อินชัวรันส์ เดินหน้าศึกษาข้อมูลประเมินความเสียหาย
2 ก.ค. 2559

โพสต์ทูเดย์ - ประกันภัยรอจังหวะ ขายเบี้ยไซเบอร์อินชัวรันส์ เดินหน้าศึกษาข้อมูลประเมินความเสียหาย
นายอภิสิทธิ์ อนันตนาถรัตน กรรมการผู้อำนวยการใหญ่ บริษัท กรุงเทพประกันภัย เปิดเผยว่า บริษัทอยู่ระหว่างการศึกษารายละเอียดและรูปแบบของกรมธรรม์ไซเบอร์อินชัวรันส์ที่เหมาะสมกับตลาดในไทย หากจะนำมาพัฒนาเพื่อเสนอขายให้กับลูกค้า ซึ่งคาดว่าจะมีความต้องการมากขึ้น เพราะมีความเสี่ยงจากการถูกโจมตีหรือโจรกรรมทางไซเบอร์ ซึ่งยังประเมินความเสียหายได้ยาก เพราะอาจมีความเสียหายที่กระจายไปทั่วโลกก็ได้ ยกเว้นหากมีการจำกัดวงเงินความเสียหายเอาไว้ก็น่าจะเป็นไปได้มากกว่า
อย่างไรก็ตาม หากเบี้ยไซเบอร์อินชัวรันส์มีอัตราที่แพงมาก ตามความเสี่ยงของแต่ละธุรกิจโอกาสขายก็คงลำบาก ซึ่งคงเป็นไปตามแนวโน้มของตลาดโลกมากกว่าและต้องมีการเรียนรู้กับตลาดรับประกันภัยต่อ หรือรีอินชัวเรอส์ด้วย รวมถึงความพร้อมของระบบรักษาความปลอดภัยด้านไอทีทั้งของลูกค้าและตัวบริษัทเองด้วย
นายโอฬาร วงศ์สุรพิเชษฐ์ ประธานเจ้าหน้าที่บริหารคนใหม่ บริษัท ไทยรับประกันภัยต่อ หรือไทยรี กล่าวว่า แบบประกันไซเบอร์อินชัวรันส์ถือได้ว่าเป็นหนึ่งในแผนงานของไทยรีที่อยู่ระหว่างดำเนินการ ซึ่งมีความต้องการของตลาดแน่ เพียงแต่ต้องใช้เวลาพอสมควรหากปล่อยให้เป็นไปตามตลาด โดยไม่ได้มีการบังคับให้ทำประกัน
นายธกร เลาหพงศ์ชนะ รองกรรมการผู้จัดการ บริษัท เจ้าพระยาประกันภัย กล่าวว่า บริษัทมีความสนใจแบบประกันไซเบอร์อินชัวรันส์ แต่ที่ต่างประเทศหรือแม้แต่รีอินชัวเรอส์เองก็ยังไม่สามารถทำได้ 100% เนื่องจากยังมีความเสี่ยงจากแฮ็กเกอร์ที่พัฒนาตัวเองอย่างต่อเนื่อง หรือแม้กระทั้งตัวกรมธรรม์องก็ยังไม่นิ่งพอ
“เราเคยเชิญรีอินชัวเรอส์หลายแห่งมาคุยเรื่องไซเบอร์อินชัวรันส์แล้ว แต่ข้อมูลที่ได้มาตัวเขาเองก็ยังไม่แน่ใจกรมธรรม์จะครอบคลุมได้มากน้อยแค่ไหน อย่างตัวแฮ็กเกอร์เองก็มีวิวัฒนาการที่จะเจาะระบบต่างๆ ตลอดเวลา” นายธกร กล่าว